32004R0740
L 116/9
JURNALUL OFÍCIAL AL UNIUNII EUROPENE
REGULAMENTUL (CE) NR. 740/2004 AL COMISIEI
din 21 aprilie 2004
de modificare a Regulamentului (CE) nr. 141/2004 de stabilire a normelor de aplicare a Regulamentului (CE) nr. 1257/1999 al Consiliului în ceea ce privește măsurile tranzitorii de dezvoltare rurală care se aplică Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 2 alineatul (3),
având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 41 primul paragraf,
întrucât:
(1)
Articolul 33k din Regulamentul (CE) nr. 1257/1999 al Consiliului din 17 mai 1999 privind ajutorul acordat din Fondul European de Orientare și Garantare Agricolă (FEOGA) pentru dezvoltare rurală și de modificare și abrogare a unor regulamente (1) prevede acordarea unei asistențe temporare fermierilor cu normă întreagă din Malta. Pe baza informațiilor comunicate de autoritățile malteze, trebuie stabilite, în cadrul Regulamentului (CE) nr. 141/2004 al Comisiei (2), plafoanele pentru cele trei tipuri de plăți prevăzute.
(2)
Articolul 33m alineatele (2a) și (2b) din Regulamentul (CE) nr. 1257/1999 prevede derogări de la anumite dispoziții ale măsurii privind respectarea normelor prevăzute la articolele 21a, 21b și 21c din regulamentul respectiv. Este necesar să fie stabilite norme de aplicare a acestor derogări.
(3)
Este, de asemenea, necesar să se adapteze lista de măsuri de dezvoltare rurală care figurează în anexa II la Regulamentul (CE) nr. 141/2004 la lista stabilită la punctul 8 din anexa II la proiectul de regulament al Comisiei privind normele de aplicare a Regulamentului (CE) nr. 1257/1999 al Consiliului privind ajutorul acordat din Fondul European de Orientare și Garantare Agricolă (FEOGA) pentru dezvoltare rurală.
(4)
Tabelul financiar care figurează în anexa II la Regulamentul (CE) nr. 141/2004 prevede, de asemenea, precizarea cheltuielilor pentru „alte acțiuni”. Este necesar să fie precizat tipul de acțiuni vizate de această expresie.
(5)
În conformitate cu articolul 33m alineatul (4) din Regulamentul (CE) nr. 1257/1999, clasificarea zonelor cu risc de incendiu forestier trebuie prezentată în cadrul planului de dezvoltare rurală. Se completează în consecință anexa III la Regulamentul (CE) nr. 141/2004.
(6)
Este necesară modificarea în consecință a Regulamentului (CE) nr. 141/2004.
(7)
Măsurile prevăzute în prezentul regulament sunt conforme cu avizul Comitetului pentru structuri agricole și dezvoltare rurală,
ADOPTĂ PREZENTUL REGULAMENT:
Articolul 1
Regulamentul (CE) nr. 141/2004 se modifică după cum urmează:
1.
la capitolul III, se inserează următorul articol 5a:
„Articolul 5a
Fermierii cu normă întreagă din Malta
Valoarea plăților prevăzute la articolul 33k al doilea paragraf din Regulamentul (CE) nr. 1257/1999 nu depășește plafoanele anuale pe exploatație și pe unitatea de lucru anuală stabilite în anexa I litera A.”;
2.
capitolul IV se înlocuiește cu următorul text:
„CAPITOLUL IV
DEROGĂRI CARE SE APLICĂ NOILOR STATE MEMBRE
Articolul 5b
Aplicarea normelor obligatorii
(1) Costurile legate de investițiile necesare pentru a permite respectarea unei norme, prevăzute la articolul 33m alineatul (2b) din Regulamentul (CE) nr. 1257/1999, sunt stabilite de autoritatea publică competentă sub formă de bareme. Aceste bareme se calculează pe baza criteriilor obiective care permit identificarea costurilor activităților individuale și sunt adaptate la condițiile locale specifice, evitându-se orice supracompensare.
(2) Un fermier care beneficiază de ajutor în conformitate cu articolul 33m alineatul (2b) din Regulamentul (CE) nr. 1257/1999 pentru a se conforma unei norme deja obligatorii rămâne eligibil pentru indemnizațiile compensatorii și pentru asistența destinată agromediului prevăzute în capitolele V și respectiv VI din titlul II din regulamentul menționat pe durata perioadei de investiție, sub rezerva respectării celorlalte condiții pentru acordarea acestor ajutoare și cu condiția ca fermierul să respecte norma pertinentă la sfârșitul perioadei de investiție.
Articolul 6
Agromediu
Suma anuală maximă la hectar pentru întreținerea și păstrarea gardurilor pentru delimitarea parcelelor în Malta, prevăzută la articolul 33n alineatul (2) al doilea paragraf din Regulamentul (CE) nr. 1257/1999, este indicată în anexa I litera B.
Articolul 7
Grupuri de producători din Malta
(1) Numai grupurile de producători care reunesc un procent minim de producători din sector și care reprezintă un procent minim din producția sectorului pot beneficia de ajutorul minim prevăzut la articolul 33n alineatul (3) al treilea paragraf din Regulamentul (CE) nr. 1257/1999.
(2) Suma minimă a acestui ajutor, calculată în funcție de costurile minime necesare pentru constituirea unui mic grup de producători, este indicată în anexa I litera C.”;
(3)
la capitolul V, se inserează următorul articol 9a:
„Articolul 9a
Cererea și controlul privind măsura de «aplicare a normelor obligatorii»
În ceea ce privește asistența acordată în conformitate cu articolul 33m alineatul (2b) din Regulamentul (CE) nr. 1257/1999, controlul cererilor de aderare la regim, prevăzut în articolul 59 din Regulamentul (CE) nr. 445/2002 (sau 67 din noul regulament), trebuie să permită să se verifice dacă investiția este necesară pentru respectarea normei respective. În cazul în care cererea de aderare la regim se referă la o valoare anuală a ajutorului mai mare de 10 000 EUR, controlul acestei cereri trebuie să includă o vizită la fața locului.
Controlul cererilor de plată prevăzut la articolul 59 din Regulamentul (CE) nr. 445/2002 (sau 67 din noul regulament) pentru ajutorul prevăzut în primul paragraf din prezentul articol, trebuie să permită să se verifice dacă investiția a fost realizată. În cazul în care cererea de plată se referă la o valoare anuală a ajutorului mai mare de 10 000 EUR, controlul acestei cereri trebuie să includă o vizită la fața locului.”;
(4)
anexa I se înlocuiește cu textul din anexa I la prezentul regulament;
(5)
anexa II se înlocuiește cu textul din anexa II la prezentul regulament;
(6)
anexa III se modifică în conformitate cu anexa III la prezentul regulament.
Articolul 2
Intrarea în vigoare
Prezentul regulament intră în vigoare la data și sub rezerva intrării în vigoare a Tratatului de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 aprilie 2004.